L'Ajuntament de Bétera protegeix els seus cítrics amb la solta massiva de cryptolaemus
09 de juny de 2021

Bétera és indubtablement un municipi agrícola i continuant amb el seu compromís amb els agricultors i els seus cultius de cítrics, l'Ajuntament ha emprés aquesta campanya per a fer front al cotonet que, any rere any, amenaça les collites de cítrics al llarg de la nostra comunitat.

L'àrea d'Agricultura ha posat en marxa aquesta solta massiva que continuarà fins a mitjan mes de juliol per a protegir els cítrics de Bétera i mantindre les collites en les millors condicions possibles.

“Som un municipi de tradició agrícola, comptem amb grans extensions de cultius hortofructícoles, tenim com a producte propi la nostra taronja, i cal protegir els nostres agricultors i el seu esforç i treball per la nostra terra”, ha explicat l'Alcaldessa de Bétera i regidora d'Agricultura, Elia Verdevío.

Enguany, la solta de cryptoleamus, la torna a realitzar l'Ajuntament, de manera massiva per tot el terme, després que l'insectari municipal haja donat els seus fruits, després de mesos de treball, per a criar l'espècie cryptolaemus. Una espècie que es caracteritza per ser depredadora del cotonet que ataca directament als cultius provocant, entre altres efectes, deformacions en els fruits i taques.

Tal com ha destacat la regidora d'Agricultura, “els nostres cultius avancen cap a pràctiques agrícoles més ecològiques pel que s'imposen solucions biològiques per damunt de les químiques que ens permeten actuar d'una manera més sostenible a Bétera”.

D'aquesta manera, Bétera manté a ratlla aquesta plaga per a protegir els seus cultius.